# Lefter Küçükandonyadis

Lefter Küçükandonyadis, també conegut com a Lefter, (Istanbul, 22 de desembre de 1924 – Istanbul, 13 de gener de 2012) fou un jugador de futbol turc, reconegut com un dels més grans futbolistes del Fenerbahçe SK i de la Selecció Nacional de Futbol de Turquia.

## Vida

Küçükandonyadis va néixer a Büyükada, Illes dels Prínceps, província d'Istanbul, com un dels onze fills d'una família d'origen rum (grecs de Turquia) de pocs recursos, formada per un pescador i una sastressa, Hristo i Argiro. La major part de la seva vida la visqué a Büyükada i sempre tornà a l'illa malgrat haver estat traspassat a equips de diverses ciutats de Turquia i de l'exterior, com a jugador o entrenador.

## Carrera esportiva

Malgrat començà la seva carrera de futbolista a Büyükada —una illa al mar de Màrmara que forma part de la ciutat d'Istanbul— el seu primer equip professional fou el Taksim SK, un club radicat a la part europea d'Istanbul, en 1941. Com era menor d'edat, van haver de canviar la seva edat en la cort per poder-li treure una llicència de futbolista. Küçükandonyadis fou traspassat al Fenerbahçe el 1947, on fou triomfador des del primer moment. Fou un dels primers futbolistes turcs en jugar a l'estranger; durant la temporada 1951–1953 a l'ACF Fiorentina d'Itàlia i posteriorment al OGC Nice de França. Retornà al Fenerbahçe, on guanyà dos títols de la lliga d'Istanbul i més tard, amb la creació de la lliga nacional turca, tres títols de lliga turca (1959, 1961 i 1964).
Fou el màxim golejador de la lliga turca a la temporada 1953-1954. Küçükandonyadis anotà 423 gols en un total de 615 partits amb el Fenerbahçe. Un cop finalitzà el seu període professional a Turquia el 1964, Küçükandonyadis jugà una temporada a Grècia amb l'AEK Atenes FC. Disputà 5 partits de la temporada de 1965 marcant dos gols fins que una lesió en un partit enfront l'Iraklis forçà la seva retirada.

### Selecció nacional

Küçükandonyadis jugà en 50 ocasions a la selecció de futbol de Turquia, 9 de les quals com a capità. Al Mundial de 1954 anotà 2 gols, un contra Alemanya Occidental i un altre contra Corea del Sud. Aconseguí un total de 22 gols amb la selecció turca i fou el seu màxim golejador fins a ser superat per Hakan Şükür. Fou el primer futbolista turc en rebre la medalla d'honor d'or de la Federació de Futbol de Turquia per haver jugat 50 partits internacionals.

### Carrera com a entrenador

Küçükandonyadis entrenà a l'Egaleo FC de Grècia i al Supersport United de Sud-àfrica. Posteriorment retornà a Turquia, on entrenà al Samsunspor, a l'Orduspor Kulübü, al Mersin İdman Yurdu i al Boluspor.

## Palmarès
### Fenerbahçe

* Campionat turc de futbol: 1959, 1961, 1964
* Copa Atatürk: 1964
* Lliga d'Istanbul de futbol: 1948, 1957, 1959
* Lliga Nacional turca de futbol: 1950

### Equip nacional

* Segon lloc (després d'Itàlia) a la "Copa del Mediterrània" de 1949 organitzada a Grècia.
* Lefter ha esdevingut el primer jugador de futbol turc en rebre la "Medalla d'Honor" d'or per haver jugat 50 vegades en l'equip nacional.

## Llegat

Küçükandonyadis era conegut també com a Ordinaryüs (professor emèrit universitari) a Turquia. Una estàtua seva s'erigí prop de l'Estadi Şükrü Saracoğlu el 2009.
Lefter era molt estimat per tota la comunitat esportiva de Turquia, i especialment pel club esportiu Fenerbahçe SK. Fenerbahçe SK dedicà el seu primer campionat de Süperlig turca després de la seva mort a Lefter. (Vegeu la imatge on es llegeix Rahat uyu Lefter, şampiyon Fener. En català: Dorm en pau Lefter, el campió és Fener.)

## Cultura popular

En l'idioma turc existeix la dita Ver Lefter'e yaz deftere. Aquesta significa "dona-li [la passada] a Lefter, marca [el gol] al llibre" i es fa servir per a identificar un gol impossible de fallar.

## Vegeu també

* Aleko Yordan
* Burhan Sargın

## Referències

* ↑ http://fenerbahce.org/fb2008/detay.asp?ContentID=27467
* ↑ http://www.fenerbahce.org/detay.asp?ContentID=27467
* ↑ http://www.adalarspor.org/tarihce.html Arxivat 2015-08-23 a Wayback Machine.
* ↑ http://www.posta.com.tr/cumartesipostasi/YazarHaberDetay/Yassu-Lefterimu-.htm?ArticleID=58276 Arxivat 2015-06-22 a Wayback Machine.
* ↑ http://www.ntvmsnbc.com/id/25314071

## Enllaços externs

* Estadístiques de Lefter a FIFA.com Arxivat 2012-01-16 a Wayback Machine.